VDSS Sodba Psp 242/2021
Sodna praksa Višjega delovnega in socialnega sodišča, 2022-01-05

mag. Lilijana Strban (preds.), Edo Škrabec (poroč.), Elizabeta Šajn Dolenc

Zoisova štipendija - izpolnjevanje pogojev

Tožnik se je tako že v mesecu marcu 2020 udeležil ... tekmovanja mladih glasbenikov Republike Slovenije (TEMSIG), kjer je prejel zlato plaketo, osvojil pa je tudi drugo nagrado na tem tekmovanju v kategoriji D.. Tožnik je nedvomno pričakoval, da bo navedeni dosežek upoštevan pri ugotavljanju izpolnjevanja pogojev za pridobitev pravice do Zoisove štipendije. Nedvomno je šlo za upravičeno pričakovanje, v katero pa je posegel interventni zakon, ki pa je pogoje z 31. 5. 2021 spremenil. Do spremembe je prišlo še pred razpisom za pridobitev Zoisove štipendije, vendar to ne spremeni dejstva, da je tožnik sodeloval na uradnem tekmovanju, ki je bilo izvedeno in kjer so bile tudi podeljene nagrade oziroma priznanja.

Pritožba se zavrne in potrdi sodba sodišča prve stopnje.

1. Sodišče prve stopnje je z izpodbijano sodbo odločbo tožene stranke št. 11007-140/2020/2 z dne 18. 2. 2021 in odločbo Javnega štipendijskega, razvojnega, invalidskega in preživninskega sklada Republike Slovenije št. 11030-1691/2020-2 z dne 20. 11. 2020 odpravilo ter zadevo vrnilo v ponovno upravno odločanje. Nadalje je odločilo, da je tožena stranka dolžna tožniku povrniti stroške postopka v znesku 471,83 EUR na račun Delovnega in socialnega sodišča v Ljubljani in sicer v roku 15 dni, v primeru zamude z zakonskimi zamudnimi obrestmi.

2. Zoper sodbo je pritožbo vložila tožena stranka zaradi zmotne uporabe materialnega prava. V pritožbi navaja, da po stališču sodišča prve stopnje prvi odstavek 57. člena Zakona o interventnih ukrepih za omilitev in odpravo posledic epidemije COVID-19 (v nadaljevanju: ZIUOOPE),

ne razveljavlja drugega odstavka 24. člena Zakona o štipendiranju (v nadaljevanju: ZŠtip-1),

temveč velja poleg te določbe. Po mnenju tožene stranke je takšno stališče zmotno. Ob uporabi jezikovne razlage pravne norme prva alineja prvega odstavka 57. člena ZIUOOPE ne pušča nobenega dvoma glede možnosti uveljavljanja izjemnih dosežkov. Jasno je določeno iz katerih šolskih oziroma študijskih let se za pridobitev Zoisove štipendije v šolskem oziroma študijskem letu 2020/2021 upoštevajo izjemni dosežki. Gre za šolska oziroma študijska leta 2017/2018 in 2018/2019. S tem je onemogočena razlaga, da je možno uveljaviti "tudi" izjemne dosežke iz leta 2019/2020 (ali katerega drugega šolskega oziroma študijskega leta). Navedeno dodatno utemeljuje jasna navedba, da določba prve alineje prvega odstavka 57. člena ZIUOOPE velja "ne glede na drugi odstavek 24. člena ZŠtip-1". ZIUOOPE je bil pripravljen v skladu z Nomotehničnimi smernicami Službe Vlade Republike Slovenije za zakonodajo, iz katerih izhaja, da je za določeno izjemo v predpisu značilno, da določitev izjeme vključuje tudi sklicevanje na določbo, v razmerju do katere je izjema določena npr. "ne glede na prvi odstavek tega člena …", "ne glede na prejšnji odstavek …" ali "ne glede na prejšnji člen …". Prva alineja prvega odstavka 57. člena ZIUOOPE tako predstavlja izjemo od določbe drugega odstavka 24. člena ZŠtip-1 in ne velja ob njej. Enako razlago prve alineje prvega odstavka 57. člena ZIUOOPE utemeljuje tudi uporaba drugih klasičnih metod razlage pravnih norm. Namen zadevne ureditve oziroma prilagoditve je bil omilitev posledic epidemije COVID-19 s ciljem enakopravne obravnave različnih skupin vlagateljev za pridobitev Zoisove štipendije v šolskem oziroma študijskem letu 2020/2021, pri čemer so bili izjemni dosežki iz leta 2019/2020, zaradi neizvedbe večine državnih tekmovanj, za dosego tega cilja izrecno izvzeti. Ob stališču, da ureditev v ZIUOOPE ne predstavlja odstop od splošne ureditve v ZŠtip-1 so izničeni tudi ostali učinki oziroma ugodnosti interventne ureditve, kot npr. mirovanje štipendijskega razmerja v šolskem oziroma študijskem letu 2020/2021 in s tem izogib vračilu štipendije vsem štipendistom, ki zaradi posledic epidemije COVID-19 niso napredovali v višji letnik oziroma niso pravočasno zaključili izobraževanja. Gre tudi za prilagoditev obveznosti iz naslova kadrovskih štipendij tako v korist štipendistov kot delodajalcev. Tožena stranka nadalje pojasnjuje, da imajo različne skupine vlagateljev že po naravi stvari različne dejanske možnosti za dosego izjemnega dosežka, zato ZŠtip-1 omogoča široko paleto različnih kategorij izjemnih dosežkov, ki jih lahko uveljavijo vlagatelji. Glede na to, da popolne dejanske enakosti med vsemi potencialnimi vlagatelji ni mogoče zagotoviti, ne glede na veljavnost splošne oziroma interventne štipendijske zakonodaje, je ključno, da je interventna zakonska ureditev v skladu z načelom enakosti pred zakonom (drugi odstavek 14. člena Ustave RS) in da je vlagateljem zagotovljeno enako varstvo pravic v postopku pred državnimi organi, nosilci javnih pooblastil in tudi pred sodiščem, ki odločajo o pravicah, dolžnostih ali pravnih interesih v skladu z 22. členom Ustave RS. ZIUOOPE je torej za vse skupine enako določil, da se dosežki iz šolskega oziroma študijskega leta 2019/2020 za pridobitev Zoisove štipendije v šolskem oziroma študijskem letu 2020/2021 ne upoštevajo. Prav tako se dosežki iz šolskega oziroma študijskega leta 2019/2020 za vse vlagatelje ne bodo upoštevali za pridobitev Zoisove štipendije v šolskem oziroma študijskem letu 2021/2022. Tožena stranka še pojasnjuje, da zadevna ureditev temelji na podatkih Ministrstva za izobraževanje, znanost in šport, po katerih zaradi posledic epidemije COVID-19 kar 43 od 68 tekmovanj na državni ravni v šolskem oziroma študijskem letu 2019/2020 ni bilo zaključenih. Ob vsem navedenem je nepravilna tudi odločitev sodišča prve stopnje glede dolžnosti povrnitve stroškov postopka. Pritožbenemu sodišču predlaga, da pritožbi ugodi in izpodbijano sodbo spremeni tako, da tožbeni zahtevek v celoti zavrne, podrejeno pa, da izpodbijano sodbo razveljavi in zadevo vrne sodišču prve stopnje v ponovno odločanje.

4. Po preizkusu zadeve pritožbeno sodišče ugotavlja, da je sodišče prve stopnje razčistilo dejstva bistvena za odločitev v zadevi ter na podlagi pravilne uporabe materialnega prava tudi pravilno razsodilo. Pri tem ni kršilo postopkovnih določb, na katere pritožbeno sodišče, na podlagi drugega odstavka 350. člena Zakona o pravdnem postopku (v nadaljevanju: ZPP)

5. Sodišče prve stopnje je presojalo drugostopenjsko odločbo tožene stranke št. 11007-140/2020/2 z dne 18. 2. 2021, s katero je bila zavrnjena tožnikova pritožba vložena zoper odločbo Javnega štipendijskega, razvojnega, invalidskega in preživninskega sklada Republike Slovenije, št. 1030-1691/2020-2 z dne 20. 11. 2020. Z navedeno odločbo je bila tožnikova vloga za dodelitev Zoisove štipendije v šolskem letu 2020/2021, v katerem je vpisan v 1. letnik Akademije A., izobraževalni program B., zavrnjena.

6. V zadevi je sporno, ali se pri ugotavljanju izpolnjevanja pogojev za pridobitev Zoisove štipendije za šolsko oziroma študijsko leto 2020/2021, lahko upoštevajo dosežki tožnika na tekmovanjih, med drugim dosežki na tekmovanju mladih slovenskih glasbenikov in baletnih plesalcev TEMSIG, ki so bili doseženi v mesecu marcu 2020, torej v šolskem letu 2019/2020.

7. Iz dejanskih ugotovitev sodišča prve stopnje in pa iz listinske dokumentacije v spisu izhaja, da je tožnik 2. 9. 2020 vložil vlogo za dodelitev Zoisove štipendije za študijsko leto 2020/2021, ko je bil vpisan v 1. letnik Akademije A., Univerze C., izobraževalni program B. univerzitetni študijski program I. stopnje. Kot izjemne dosežke je tožnik uveljavljal zlato plaketo ... tekmovanja mladih glasbenikov Republike Slovenije – TEMSIG v kategoriji D. ter 2. nagrado na tem tekmovanju.

8. ZŠtip-1 v drugem odstavku 24. člena določa, da lahko vlagatelj za pridobitev ali nadaljnje prejemanje Zoisove štipendije ob prehodu med ravnmi izobraževanja, uveljavlja izjemni dosežek iz zadnjih dveh šolskih oziroma študijskih let iz predhodne ravni izobraževanja, v vseh ostalih primerih pa izjemni dosežek, ki ga je dosegel v času izobraževanja na ravni izobraževanja, za katero uveljavlja Zoisovo štipendijo, pri čemer se posamezni dosežek lahko uveljavlja le enkrat. ZIUOOPE pa v prvem odstavku 57. člena določa, da ne glede na drugi odstavek 24. člena ZŠtip-1, vlagatelj vloge za dodelitev Zoisove štipendije ob prehodu med ravnmi izobraževanja v šolskem oziroma študijskem letu 2020/2021 uveljavlja izjemni dosežek, ki ga je dosegel v šolskem oziroma študijskem letu 2017/2018 in v šolskem oziroma študijskem letu 2018/2019. Enako kot to ugotavlja sodišče prve stopnje tudi po stališču pritožbenega sodišča interventni predpis (ZIUOOPE) ni zožil možnosti za pridobitev pravice do Zoisove štipendije, temveč nasprotno, namen tega zakona je bil, da pridobitev Zoisove štipendije omogoči tudi tistim dijakom oziroma študentom, ki zaradi nastalih posledic epidemije niso mogli izpolniti zakonsko določenih pogojev v ZŠtip-1. Nenazadnje to izhaja že iz samega naziva zakona, ki je bil sprejet zaradi odprave oziroma omilitve posledic, ki jih je povzročila epidemija, ne pa da bi z njegovim sprejetjem določeni kategoriji dijakov oziroma študentov onemogočil uveljavljanje izjemnih dosežkov, ki so jih dosegli v šolskem oziroma študijskem letu 2019/2020. Kot je to poudarilo pritožbeno sodišče že v drugi zadevi

besedilo prvega odstavka 57. člena ZIUOOPE ne vsebuje besedice "tudi", kar bi narekovalo razlago v smeri, da se poleg določb ZŠtip-1 kot izjema uporablja tudi določba prvega odstavka 57. člena ZIUOOPE, vendar pa prvi odstavek 57. člena ZIUOOPE prav tako ne vsebuje besedice "le", kar bi kazalo na ureditev, da je uporaba ZŠtip-1 izključena. Pri razlagi sporne določbe je tako predvsem potrebno uporabiti namensko razlago, torej da se zmanjšajo oziroma odpravijo posledice epidemije, ne pa da se povzroči nove ovire in posledično s tem krivice, kar vse vodi v neenakopravno obravnavo dijakov oziroma študentov. Vse to pa pomeni tudi kršitev z ustavo zagotovljene pravice do socialne varnosti.

9. Tožnik si je tako že v mesecu marcu 2020 udeležil ... tekmovanja mladih glasbenikov Republike Slovenije (TEMSIG), kjer je prejel zlato plaketo, osvojil pa je tudi drugo nagrado na tem tekmovanju v kategoriji D. Tožnik je nedvomno pričakoval, da bo navedeni dosežek upoštevan pri ugotavljanju izpolnjevanja pogojev za pridobitev pravice do Zoisove štipendije. Nedvomno je šlo za upravičeno pričakovanje, v katero pa je posegel interventni zakon, ki pa je pogoje z 31. 5. 2021 spremenil. Do spremembe je prišlo še pred razpisom za pridobitev Zoisove štipendije, vendar to ne spremeni dejstva, da je tožnik sodeloval na uradnem tekmovanju, ki je bilo izvedeno in kjer so bile tudi podeljene nagrade oziroma priznanja. Tega dejstva namreč ni mogoče zaobiti z navajanjem, da veliko tekmovanj zaradi epidemije ni bilo opravljenih. Ravno za te primere je interventni zakon omogočil uveljavljanje dosežkov iz šolskega oziroma študijskega leta 2017/2018 in šolskega oziroma študijskega leta 2018/2019, saj bi bili namreč dijaki in študentje, ki se niso mogli udeležiti tekmovanj (v nasprotju s tožnikom, ki se je tekmovanja udeležil) prikrajšani oziroma onemogočeni pri uveljavljanju pravice do Zoisove štipendije. Nenazadnje je potrebno omeniti tudi četrti odstavek 5. člena Pravilnika o dodeljevanju Zoisovih štipendij (v nadaljevanju: Pravilnik),

kjer je določeno, da ne glede na prvi in drugi odstavek tega člena kot državno tekmovanje štejeta tudi tekmovanje mladih glasbenikov Republike Slovenije TEMSIG in tekmovanje mladih baletnih plesalcev Republike Slovenije BALTEK. Vlagatelj lahko uveljavlja dosežek tistega TEMSIG tekmovanja, na katerem se je zadnjič izvedlo tekmovanje v disciplini, ki jo uveljavlja kot izjemni dosežek. Ker je bilo navedeno tekmovanje razpisano le v letu 2019/2020, ne pa v letih 2017/2018 in 2018/2019, tako tožnik dosežkov iz preteklih let v primeru, da bi se upoštevala razlaga prvega odstavka 57. člena ZIUOOPE, za katero se zavzema tožena stranka, ne bi mogel uveljavljati, saj tekmovanja TEMSIG v letih 2017/2018 in 2018/2019, sploh ni bilo.

10. Glede na navedeno je pritožbeno sodišče na podlagi 353. člena ZPP pritožbo kot neutemeljeno zavrnilo in potrdilo izpodbijano sodbo sodišča prve stopnje.

Zakon o štipendiranju (2013) - ZŠtip-1  - člen 24, 24/2

Zakon o interventnih ukrepih za omilitev in odpravo posledic epidemije COVID-19 (2020) - ZIUOOPE  - člen 57, 57/1

Pravilnik o dodeljevanju Zoisovih štipendij (2014) - člen 5, 5/4

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.